## Odluka o rasporedu tjednog i dnevnog radnog vremena djelatnih vojnih osoba, službenika i namještenika

### NN 118/2009 (30.9.2009.), Odluka o rasporedu tjednog i dnevnog radnog vremena djelatnih vojnih osoba, službenika i namještenika

118 30.09.2009 Odluka o rasporedu tjednog i dnevnog radnog vremena djelatnih vojnih osoba, službenika i namještenika

MINISTARSTVO OBRANE

2904

Na temelju članka 10. stavka 3. Zakona o obrani (»Narodne novine« broj 33/02, 58/02 i 76/07) i članka 96. stavka 1. Zakona o službi u Oružanim snagama Republike Hrvatske (»Narodne novine«, broj 33/02, 58/02, 175/03, 136/04, 76/07 i 88/09) donosim

ODLUKU

O RASPOREDU TJEDNOG I DNEVNOG RADNOG VREMENA DJELATNIH VOJNIH OSOBA, SLUŽBENIKA I NAMJEŠTENIKA

I.

Ovom se Odlukom propisuje raspored tjednog i dnevnog radnog vremena djelatnih vojnih osoba, državnih službenika i namještenika u Oružanim snagama Republike Hrvatske (u daljnjem tekstu: OS RH), pravo na uvećanu plaću za rad noću, subotom, nedjeljom, blagdanom i drugim neradnim danima, mogućnost rada u smjenama, turnusima i na drugi odgovarajući način, prekovremeni rad te dežurstvo i stražarska služba.

II.

Tjedno radno vrijeme u trajanju od 40 sati redovno se raspoređuje po osam sati na pet radnih dana od ponedjeljka do petka.

Redovno dnevno radno vrijeme u pravilu traje od 8.00 do 16.00 sati.

Redovno dnevno radno vrijeme djelatnih vojnih osoba raspoređenih u Ministarstvo obrane traje od 8.30 do 16.30 sati.

U redovno dnevno radno vrijeme iz stavka 2. i 3. ove točke uključen je i dnevni odmor od 30 minuta koji se u pravilu koristi između 11.00 i 14.00 sati.

III.

Radno vrijeme u pojedinim ustrojstvenim jedinicama u skladu s potrebama službe može biti organizirano kao rad u smjenama, rad u turnusima ili na drugi odgovarajući način, a prema mjesečnom fondu sati može biti puno, skraćeno ili dulje od punog radnog vremena (prekovremeni rad).

Kada se radno vrijeme organizira na drugi odgovarajući način, može biti preraspodijeljeno tako da tijekom jednoga razdoblja traje dulje, a tijekom drugoga razdoblja kraće od punoga radnog vremena s tim da ne smije biti dulje od 60 sati tjedno.

Preraspodijeljeno radno vrijeme u okviru mjesečnog fonda sati ne smatra se prekovremenim radom.

Radno vrijeme iz stavka 1. ove točke određuje se pisanom zapovijedi koju je ovlašten izdati zapovjednik grane, njemu ravne ili više razine kao i zapovjednik pristožerne postrojbe Glavnog stožera OS RH, s tim da dnevno radno vrijeme ne može biti dulje od 12 sati osim u slučaju prekovremenog rada zbog neodgodivih poslova čije bi prekidanje dovelo do štetnih posljedica.

Zapovijed o novom rasporedu radnog vremena u pravilu se donosi najmanje osam dana prije početka rada po novom rasporedu i obvezno se dostavlja nadležnoj financijskoj službi.

Pripadnik OS RH kojemu je određeno dnevno radno vrijeme dulje od osam sati ima pravo na proporcionalno uvećani dnevni odmor na način da dnevni odmor kod 12-satnog dnevnog radnog vremena iznosi ukupno 60 minuta, a može se ovisno o procesu rada koristiti u više dijelova.

IV.

Časnici na dužnosti zapovjednika bojne, njemu ravne ili više razine obvezni su voditi dnevnu evidenciju radnog vremena podređenih pripadnika OS RH za svaki ostvareni sat rada na temelju koje se izrađuje mjesečno izvješće za financijsku službu u kojem se utvrđuje ostvareni broj sati rada s naznakom noćnog rada, rada subotom, nedjeljom i blagdanom odnosno drugim neradnim danom, rad u smjenama, rad u turnusu, sati ostvarenog aktivnog dežurstva i prekovremenog rada te dani službe unutarnjeg dežurstva i stražarske službe.

V.

Dežurstvo kao rad dulji od punog radnog vremena ne smatra se prekovremenim radom, a dijeli se na aktivno dežurstvo i dežurstvo unutarnje službe.

Pod aktivnim dežurstvom smatra se vrijeme provedeno u službi na radnom mjestu i vrijeme odmora provedeno na radnom mjestu tijekom obaveznog 24-satnog ili višednevnog boravka na radnom mjestu zbog potreba službe (rad na izdvojenom objektu, rad u operativnom dežurstvu, snage brzog odgovora, postaje obalnog motrenja i sl.).

Pod dežurstvom unutarnje službe smatra se dežurstvo propisano člankom 12. Pravilnika o službi u Oružanim snagama Republike Hrvatske (»Narodne novine« broj 91/09).

VI.

Pripadnici OS RH koji zbog potreba službe provode 24 sata na radnom mjestu u tijeku 24 sata mogu raditi najviše 12 sati, a preostalo vrijeme im se računa kao aktivno dežurstvo.

Dodatak na plaću za svaki sat aktivnog dežurstva uredit će se posebnim propisom kojim se uređuju dodaci na plaću.

Za vrijeme aktivnog dežurstva pripadniku OS RH ne pripada uvećanje plaće iz točke XIII. ove Odluke.

VII.

Dežurstvo u funkciji unutarnje službe traje 24 sata.

Pripadnik OS RH koji je dežuran u unutarnjoj službi (dežurni i pomoćnik dežurnog) ostvaruje pravo na jedan slobodan radni dan za koji ostvaruje pravo na naknadu plaće.

Dežurstvo u funkciji unutarnje službe se ne smatra prekovremenim radom, a dodatak za dežurstvo uredit će se posebnim propisom kojim se uređuju dodaci na plaću.

Za vrijeme dežurstva u funkciji unutarnje službe pripadniku OS RH ne pripada uvećanje plaće iz točke XIII. ove Odluke.

VIII.

Stražarska služba je poseban oblik rada, koji se ne smatra prekovremenim radom, u kojem djelatna vojna osoba provodi u službi 24 sata dnevno, od kojih može raditi najviše 12 sati.

Djelatne vojne osobe u stražarskoj službi ostvaruju pravo na dnevni dodatak za obavljanje stražarske službe u skladu s posebnim propisom kojim se uređuju dodaci na plaću.

Dodatak za obavljanje stražarske službe i dodatak za aktivno dežurstvo međusobno se isključuju.

U slučaju višednevnog obavljanja stražarske službe djelatna vojna osoba ostvaruje pravo na proporcionalni višednevni odmor u omjeru 3:1.

Za vrijeme obavljanja stražarske službe djelatnoj vojnoj osobi ne pripada uvećanje plaće iz točke XIII. ove Odluke.

IX.

Kada je radno vrijeme organizirano u smjenama, rad se obavlja naizmjenično tijekom tjedna ili mjeseca u prijepodnevnom (I. smjena), poslijepodnevnom (II. smjena) ili noćnom dijelu dana (III. smjena).

Radno vrijeme organizirano u smjenama traje:

I. smjena od 6.00 do 14.00 sati,

II. smjena od 14.00 do 22.00 sati,

III. smjena od 22.00 do 6.00 sati.

Iznimno od odredbe stavka 2. ove točke kada za to postoje potrebe službe rad u drugoj smjeni može se odrediti od 12.00 do 20.00 sati.

X.

Kada je radno vrijeme organizirano u turnusima, rad se obavlja naizmjenično tijekom tjedna ili mjeseca po 12 sati dnevno u ciklusima: 12 sati rada – 24 sata odmora – 12 sati rada – 48 sati odmora.

Za ostvarivanje prava na naknadu za rad u turnusu pripadnik OS RH mora odraditi minimalno jedan turnus.

XI.

Iznimno, kada rad u operativnom središtu, operativnom dežurstvu Vojne policije, snagama brzog odgovora, na izdvojenom objektu i drugi oblik službe (osim stražarske), koji zahtijeva 24-satni boravak na radnom mjestu, nije organiziran u smjenama ili turnusima, može se organizirati dnevnom kombinacijom radnog vremena i aktivnog dežurstva.

Nakon 24-satnog boravka na radnom mjestu zbog potreba službe pripadnik OS RH ostvaruje pravo na 24-satni odmor (slobodan dan), odnosno u slučaju višednevnog boravka na radnom mjestu ostvaruje pravo na proporcionalni višednevni odmor u omjeru 1:1.

XII.

Prekovremenim radom pripadnika OS RH, kada je rad organiziran na drugi odgovarajući način, smatra se rad dulji od redovnog mjesečnog fonda sati.

Prekovremenim radom, kada je rad pripadnika OS RH organiziran u radnom tjednu od ponedjeljka do petka, smatra se svaki sat rada dulji od osam sati dnevno, kao i svaki sat rada subotom ili nedjeljom.

Prekovremenim radom, kada je rad pripadnika OS RH organiziran u smjenama ili u turnusu, smatra se svaki sat rada dulji od redovnog mjesečnog fonda radnih sati.

O preraspodjeli ostvarenih sati rada iz prethodnog u sljedeći mjesec časnik na dužnosti zapovjednika bojne, njemu ravne ili više razine donosi nalog kojim se utvrđuje vrijeme u kojem je ostvaren prekovremeni rad i slobodni dani tako da se za pet sati prekovremenog rada daje jedan slobodan dan.

Sati prekovremenog rada za koje pripadniku OS RH nije moguće organizirati preraspodjelu radnog vremena utvrđuju se mjesečnim izvješćem o ostvarenim satima rada u proteklom mjesecu koje časnik na dužnosti zapovjednika bojne, njemu ravne ili više razine dostavlja crtom vođenja i zapovijedanja nadležnoj financijskoj službi radi isplate.

Oblik i sadržaj dnevne evidencije radnog vremena uredit će Glavni stožer OS RH u suradnji s Upravom za ljudske resurse u roku od osam dana od dana stupanja na snagu ove Odluke.

Oblik i sadržaj mjesečnog izvješća o ostvarenim satima rada uredit će ravnatelj Uprave za financije i proračun u roku od osam dana od dana stupanja na snagu ove Odluke.

XIII.

Osnovna plaća za svaki sat rada uvećava se za:

– prekovremeni rad 50%

– rad noću 40%

– rad subotom 25%

– rad nedjeljom 35%

– za rad blagdanom i neradnim danom utvrđenim
 zakonom 150%

– za rad u drugoj smjeni ako djelatnik radi
 naizmjenično, ili najmanje dva radna dana u tjednu,
 u prvoj i drugoj smjeni 10%

– za dvokratni rad s prekidom duljim od 90 minuta 10%

– za rad u turnusu 5%

Dodaci iz stavka 1. ove točke međusobno se ne isključuju, osim dodataka za rad u turnusu i rad u drugoj smjeni.

XIV.

Časnik na dužnosti zapovjednika bojne, njemu ravne ili više razine koji je mjesečnim izvješćem utvrdio pravo na isplatu naknade za prekovremeni rad dužan je tromjesečno crtom vođenja i zapovijedanja Upravi za ljudske resurse dostaviti izvješće o razlozima zbog kojih pojedinom pripadniku OS RH nije bilo moguće izvršiti preraspodjelu radnog vremena.

Uprava za ljudske resurse obvezna je na temelju raščlambe podataka iz izvješća o ostvarenim prekovremenim satima rada izrađivati smjernice za upravljanje osobljem na temelju kojih će nadležne ustrojstvene jedinice planirati preraspodjelu, stručno usavršavanje i pribavljanje deficitarnog osoblja.

Uprava za financije i proračun obvezna je Upravi za ljudske resurse tromjesečno dostavljati izvješća o ostvarenim prekovremenim satima.

XV.

Danom stupanja na snagu ove Odluke prestaje važiti Odluka o rasporedu tjednog i dnevnog radnog vremena djelatnih vojnih osoba, službenika i namještenika (»Narodne novine«, broj 9/03) i Odluka o uvećanoj plaći državnih službenika i namještenika za noćni rad, prekovremeni rad te naknadi za rad na blagdane i neradne dane utvrđene zakonom, klasa: 023-03/02-02/01, urbroj: 512-01-02-535, od 4. srpnja 2002.

XVI.

Ova Odluka objavit će se u »Narodnim novinama«, a stupa na snagu 1. listopada 2009. godine.

Klasa: 023-03/09-03/1

Urbroj: 512-01-09-397

Zagreb, 25. rujna 2009.

Ministar
Branko Vukelić, v. r.

Odluka, NN 118/2009-2904